Nagy-Britannia nem fogja mindig figyelembe venni a strasbourgi bíróság döntéseit – Aberdeeni Magyarok
Kezdőlap / Archívum / Nagy-Britannia nem fogja mindig figyelembe venni a strasbourgi bíróság döntéseit
2014-10-04 Archívum
Nagy-Britannia nem fogja feltétlenül figyelembe venni az Emberi Jogok Európai Bíróságának végzéseit, ha azok felülírják az érvényes brit törvényeket – mondta pénteken a brit igazságügyi miniszter.
Chris Grayling a BBC rádiónak nyilatkozva kijelentette, hogy a strasbourgi székhelyű bírói fórum döntéseit a kormányzó Konzervatív Párt tervei szerint a brit kormány a jövőben “tájékoztató jellegűnek” tekintené, és az emberi jogi kérdésekben a brit parlamentet, illetve a brit bíróságokat illetné meg a végső szó.
Grayling szerint ha az Európa Tanács más országai ebbe nem egyeznének bele, akkor Nagy-Britannia “egyszerűen otthagyja” a strasbourgi emberi jogi bíróságot.
A miniszter a Financial Times című londoni gazdasági-politikai napilapban pénteken megjelent írásában visszautasította azokat a bírálatokat, amelyek szerint egy ilyen lépés “páriává” tenné Nagy-Britanniát a nemzetközi közösségen belül. Nagy-Britanniának soha nem volt írott alkotmánya, ám az elmúlt nemzedéknyi idő alatt mégis – jóllehet akaratlanul – szert tett egy ilyen alkotmányra, aminek az ára az volt, hogy szuverenitásának kulcsfontosságú elemeit feladta – áll Grayling cikkében.
A brit igazságügyi miniszter szerint ennek jele egyebek mellett az, hogy az európai emberi jogi konvenció “elképesztő mértékben szívódott bele” a brit jogrendszerbe, és – egyéb írott alkotmány híján – gyakorlatilag az Egyesült Királyság alkotmányának szerepét öltötte magára.
A legutóbbi vita London és a strasbourgi bíróság között azon robbant ki – erre Grayling is kitér pénteki írásában -, hogy az európai bírói fórum végzése alapján módosítani kell az elítéltek szavazati jogát megvonó brit törvényt, részvételi jogot adva a börtönbüntetésüket töltőknek is a részvételre népképviseleti választásokon.
Korábbiak Pancsolt borok a Tokaji Kereskedőháznál
Következő A brit autóipar lekörözte a franciát